נטפרי

היסטוריה

בעקבות השימוש הגובר של הציבור החרדי ברשת האינטרנט, הקימה קבוצת מתכנתים חרדיים את נטפרי, בין השאר בשל צורך שהועלה על ידי משתמשי פורום פרוג (של מכללת פרוג). לגלישה באתרים בהם יש תמונות רבות (מאגרי תמונות, גרפיקה וכדומה) אך עם סינון התמונות כך שיעמדו בסטנדרט הלכתי, שירות שספקיות הסינון האחרות הציעו ברמת איכות נמוכה. בתחילת הקמתה (נובמבר 2014) סינון התכנים היה חינם, והחל מ־2016 החלה גביית תשלום חודשי עבור שירות הסינון, בנוסף לסבסוד העלות על ידי תרומות ועבודת מתנדבים.
ב־2017 הוציאה האגודה למען טוהר המחנה תקנון לאינטרנט קפה במגזר החרדי שיעמדו תחת פיקוחה ויקבלו את אישורה, שמחייב שימוש בסינון נטפרי בלבד. כמו כן אגודת "חותם" אשר נותנת 'תעודת כשרות' במקומות אשר יש בהם אינטרנט קפה מאשרים רק אם מותקן סינון זה.

שיטת הסינון

סינון הטקסט באתרים מתבצע לטענת החברה על ידי עובדים אנושיים לא יהודים ושימוש באלגוריתם שסורק את הטקסט ומנסה לזהות טקסט שאינו עומד בערכי ההלכה והצניעות בקריטריונים שגובשו על ידי נטפרי. הסינון עובד בעיקרו בשיטת "רשימה לבנה" כלומר שכברירת מחדל כל אתרי האינטרנט סגורים, למעט רשימת אתרים שנבדקו, הנפתחים לפי בקשה המופנית ממשתמשים. לכל משתמש אפשרות להגשת 16 בקשות בחודש לפתיחת אתר (בנוסף קיימת מערכת המאפשרת לרכוש נקודות המשמשות לפתיחת אתרים נוספים מעבר לברירת המחדל). נכון למאי 2019 ישנם למעלה מ-220,000 אתרים שנבדקו ודורגו בהתאם לתוכנם, וכמעט חצי מיליארד תמונות שנבדקו בבדיקה אנושית.
סינון התכנים בנטפרי מוכוון על ידי ועדת רבנים ייעודית. סינון תכנים זה מופעל על פי תקנון מוגדר, כך חסומים בנטפרי פורום אוצר החכמה, בשל טענה לתכנים שאינם עולים בקנה אחד עם עקרונות נטפרי, וכן אתרי החדשות כיכר השבת, בחדרי חרדים, בשל טענה שאתרי חדשות אלו אינם חרדים ואינם בבעלות חרדית, וכן בשל תמונות ופרסומות אשר לא מקובלות בעיתונות החרדית. לעומתם, אתרי החדשות קול חי אתר לדעת, ואתר JDN פתוחים בנטפרי.
נטפרי מאפשרת סינון ייחודי לפי השתייכות קהילתית, כאשר נציגי קהילה מגדירים את רמת הסינון והתכנים למשתמשים שביקשו להצטרף לסינון זה (כדוגמת חסימת אתרי חדשות, וידאו ועוד). נכון ל־2018, פועלים במסגרת נטפרי סינונים ייחודיים לקהילות חרדיות-חסידיות גדולות.
סינון באתרים מאובטחים מתאפשר באמצעות תיעול התעבורה המאובטחת דרך שרתי נטפרי, דבר החושף את המשתמשים להתקפת אדם בתווך ולהאזנת סתר לנתונים רגישים על ידי בעלי גישה למערכות נטפרי, בדומה לחברות אחרות המספקות שירות סינון באתרים מאובטחים. עם זאת, על פי הצהרת נטפרי היא אינה אוספת נתונים על המשתמשים. העמותה מאפשרת בחירה לגבי סינון תוכני דואר אלקטרוני.

נטפרי ואתר ויקיפדיה העברית

החל מיולי 2018 משתמש בסנן נטפרי המבקש לצפות בערך באתר ויקיפדיה העברית, מנותב לערך מקביל באתר המכלול, כאשר הערך קיים שם. כאשר אין ערך מקביל המשתמש מועבר לוויקיפדיה, אך בראש כל דף מופיעה הודעת אזהרת תוכן. בנוסף בדומה לאתרים אחרים שאינם מוגדרים כאתרים חרדיים, כאשר ישנו תוכן שאינו ראוי למשתמשי נטפרי, במידה שרק חלק קטן מן הערך נפסל לצפייה - מסומן המקטע בשורות של X, במידה וחלק ניכר מן הערך נפסל או שמדובר במילים הנחשבות גרועות במיוחד - נחסם הערך כולו לצפייה ובמקומו מופיעה הודעה שהתוכן בדף זה נחסם.

VPN של נטפרי

נטפרי פיתחה תוכנת "Netfree Anywhere" אשר מסננת את החיבור לרשתות בלתי מסוננות באמצעות שירות VPN. שירות זה מאפשר לקבל את הסינון של נטפרי דרך כל ספק אינטרנט בעולם וללא תלות בספקים המסוימים שעובדים עם נטפרי.
השירות ניתן רק למי שאושר באופן פרטני, במקרה שאין לו אפשרות להשתמש בספקים של נטפרי, כמו למשל משתמשים שאינם  מישראל.
השרתים נמצאים בישראל בצרפת בקנדה ובארגנטינה.